张镃
呈尤侍郎陆礼部
今春少晴天，雨声常绵延。
晓来羲车展云出，射我屋瓦生苍烟。
忆昔既冠时，壮志平幽燕。
先王手扶太极起，余事未竟骑星躔。
誓将胆与肠，剖析帝座前。
出师无定董郭荐，此老妙处心默传。
甲庚子亥系宿业。古来局杀英与贤。
苍华萧萧药裹侧，不见转盼霜满颠。
因念梦境中，此亦非小缘。
枉教心无片饷息，形气自贱欲火然。
一根返源六根了，如何不遣情勾牵。
今朝好春风，歌鸟如管弦。
花香舒锦机，次第铺我园。
柳柔曳金绳，高下拂我船。
伸臂揽六龙，莫过桑榆边。
披猖车尾霞，丹碧如旂旜。
幻作万石酒，烂醉三千年。
世间生列俱扫空，况复戏弄冕与轩。
江西扬子云，道院方昼眠。
来收拆半月，欲报懒欲忺。
许我诗五十，方得见六篇。
清腴似陶谢，尤觉词精便。
尤陆二丈人，和答尚未全。
贱子焉敢继，口诵心膂镌。
此月小筑成，南湖向西偏。
规模从简俭，门墙抵人肩。
池亭巧相通，万竹夹涧泉。
风月岂易量，肯换閒忧煎。
怀公不能休，语尽终难宣。